
AVIZ
asupra  propunerii legislative privind construirea unor sedii pentru Primării
                  În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare,  cu propunerea legislativă privind construirea unor sedii pentru Primării, trimisă cu adresa nr.Pl.x 749 din 5 noiembrie 2007, înregistrată cu nr. 31/1187 din 6 noiembrie 2007.
                 Senatul, în calitate de primă Cameră sesizată, a respins propunerea legislativă, în şedinţa din 31 octombrie 2007.
                 În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională. 
                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din 10  decembrie 2007.


         Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.1384 din 7.06.2007, prin care nu susţine adoptarea iniţiativei legislative şi avizul favorabil al Consiliului Legislativ nr.650 din 24.05.2007.   
                   Cu prilejul dezbaterilor, membri Comisiei au constatat că iniţiativa legislativă încalcă principiul autonomiei locale, prevăzut la art.120 alin.(1) din Constituţia României, republicată. În acest sens, este de menţionat că sediile în care îşi desfăşoară activitatea consiliile locale şi primarii fac parte din domeniul public al unităţii administrativ - teritoriale şi, ca atare, construcţia sau modernizarea  unor astfel de imobile este un atribut al autorităţilor administraţie publice locale. De remarcat este şi  faptul că, pentru ipoteza în care bugetele locale ale unităţilor administrativ - teritoriale nu permit acoperirea cheltuielilor pe care le  necesită realizarea unor lucrări de natura celor propuse, legislaţia în vigoare permite alocarea, de la bugetul de stat, pe baza solicitărilor autorităţilor administraţiei publice locale, a unor resurse financiare care să poată fi afectate destinaţiei de referinţă. De asemenea, iniţiatorii nu precizează nici sursele financiare necesare aplicării măsurilor propuse, ceea ce contravine dispoziţiilor art.138 alin.(5) din Constituţia României, republicată. 
        În urma dezbaterilor Comisia, în unanimitate, a hotărât avizarea negativă a propunerii legislative.

         În raport de obiectul şi conţinutul său, propunerea legislativă face parte din categoria legilor ordinare.

